
Ministru kabineta noteikumi Nr. 669
Rīgā 2023. gada 21. novembrī (prot. Nr. 58 45. §)
Grozījumi Ministru kabineta 2017. gada 22. augusta noteikumos Nr. 495 "Darbības programmas "Izaugsme un nodarbinātība" 4.3.1. specifiskā atbalsta mērķa "Veicināt energoefektivitāti un vietējo AER izmantošanu centralizētajā siltumapgādē" otrās un trešās projektu iesniegumu atlases kārtas un 15.1.1. specifiskā atbalsta mērķa "Atbalsta pasākumi centralizētās siltumapgādes jomā" īstenošanas noteikumi"
Izdoti saskaņā ar Eiropas Savienības struktūrfondu un Kohēzijas fonda 2014.–2020. gada plānošanas perioda vadības likuma 20. panta 6. un 13. punktu
· Izdarīt Ministru kabineta 2017. gada 22. augusta noteikumos Nr. 495 "Darbības programmas "Izaugsme un nodarbinātība" 4.3.1. specifiskā atbalsta mērķa "Veicināt energoefektivitāti un vietējo AER izmantošanu centralizētajā siltumapgādē" otrās un trešās projektu iesniegumu atlases kārtas un 15.1.1. specifiskā atbalsta mērķa "Atbalsta pasākumi centralizētās siltumapgādes jomā" īstenošanas noteikumi" (Latvijas Vēstnesis, 2017, 174. nr.; 2018, 149. nr.; 2019, 119., 166. nr.; 2020, 146. nr.; 2021, 104. nr.; 2022, 52. nr.; 2023, 199. nr.) šādus grozījumus:
· 1. Izteikt VII nodaļas nosaukumu šādā redakcijā:
· "VII. Noslēguma jautājumi".
· 2. Papildināt ar 63. punktu šādā redakcijā:
· "63. Ja finansējuma saņēmējs objektīvu apstākļu dēļ nevar pilnībā pabeigt projektā plānotās aktivitātes un sasniegt projektā plānotos iznākuma rādītājus līdz termiņam, kas noteikts Eiropas Parlamenta un Padomes 2013. gada 17. decembra Regulas Nr. 1303/2013, ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu, Eiropas Lauksaimniecības fondu lauku attīstībai un Eiropas Jūrlietu un zivsaimniecības fondu un vispārīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu un Eiropas Jūrlietu un zivsaimniecības fondu un atceļ Padomes Regulu (EK) Nr. 1083/2006, 65. panta 2. punktā, piemēro vienu no šādiem risinājumiem:
· 63.1. finansējuma saņēmējs par saviem līdzekļiem, par kuriem nav saņemts valsts atbalsts, nodrošina projekta mērķa sasniegšanu un tā funkcionalitāti līdz 2024. gada 31. oktobrim, ja sadarbības iestāde un atbildīgā iestāde sniedz pozitīvu atzinumu par projekta termiņa pagarināšanu;
· 63.2. finansējuma saņēmējs pabeidz projektu, to pilnībā vai daļēji finansējot Eiropas Savienības kohēzijas politikas programmas 2021.–2027. gadam ietvaros, ja projektā plānotajām darbībām ir divi finansiāli nošķirami posmi, darbību otrais posms atbilst Eiropas Savienības kohēzijas politikas programmas 2021.–2027. gadam nosacījumiem un tiek finansēts Eiropas Savienības kohēzijas politikas programmas  2021.–2027. gadam ietvaros."
· 3. Papildināt ar 64. punktu šādā redakcijā:
· "64. Šo noteikumu 63. punktā minētajā gadījumā finansējuma saņēmējs ne vēlāk kā līdz 2023. gada 31. decembrim iesniedz sadarbības iestādē priekšlikumus par līguma par projekta īstenošanu grozījumiem."
· 4. Papildināt ar 65. punktu šādā redakcijā:
· "65. Šo noteikumu 63.1. apakšpunktā minētajā gadījumā finansējuma saņēmējs līdz 2024. gada 31. oktobrim iesniedz sadarbības iestādē pamatojošo dokumentāciju par pabeigtajām aktivitātēm un sasniegtajiem iznākuma rādītājiem."
· 5. Papildināt ar 66. punktu šādā redakcijā:
· "66. Projektiem, kuri atbilst šo noteikumu 63.1. apakšpunktā minētajam gadījumam, sadarbības iestāde apstiprina izdevumus, kas veikti līdz 2023. gada 31. decembrim, un veic noslēguma maksājumus par tiem. Finansējuma saņēmējs šo noteikumu 63.1. apakšpunktā minētajā gadījumā noslēguma maksājuma pieprasījumā nodala veiktos izdevumus, pabeigtās projekta darbības un iznākuma rādītājus, kas sasniegti līdz 2023. gada 31. decembrim, no projekta darbībām un iznākuma rādītājiem, kas tiks sasniegti līdz 2024. gada 31. oktobrim."
· 6. Papildināt ar 67. punktu šādā redakcijā:
· "67. Ja finansējuma saņēmējs šo noteikumu 63.1. apakšpunktā minētajā termiņā par saviem līdzekļiem nepabeidz visas plānotās projekta aktivitātes un nesasniedz visus plānotos iznākuma rādītājus, finansējuma saņēmējam ir pienākums atmaksāt sadarbības iestādei visu projektā saņemto finansējumu saskaņā ar līguma par projekta īstenošanu nosacījumiem."
· 7. Papildināt ar 68. punktu šādā redakcijā:
· "68. Šo noteikumu 63.2. apakšpunktā minētajā gadījumā par atbalsta piešķiršanas brīdi ir uzskatāma sadarbības iestādes sākotnējā lēmuma pieņemšanas diena saskaņā ar šo noteikumu 56.3 punktu."

